b'\n_START_ARTICLE_\nJan-Henning Spjeldn\xc3\xa6s\n_START_PARAGRAPH_\nJan-Henning Spjeldn\xc3\xa6s (f\xc3\xb8dt 1953 i Oslo) er en norsk-dansk jurist og tidligere bankdirekt\xc3\xb8r, der blev kendt for sin hovedrolle i den s\xc3\xa5kaldte Gibraltar-sag, i hvilken han blev id\xc3\xb8mt 4 \xc3\xa5rs f\xc3\xa6ngsel for mandatsvig._NEWLINE_Spjeldn\xc3\xa6s, der er s\xc3\xb8n af en norsk far og en svensk mor og opvokset i en r\xc3\xa6kke lande, er uddannet cand.jur. og blev i 1982 leder af Jyske Banks juridiske afdeling. I 1987 blev han direkt\xc3\xb8r for Jyske Banks nyetablerede afdeling p\xc3\xa5 Gibraltar. Han blev afskediget fra posten i 1991, da det efter bankens eget rutinem\xc3\xa6ssige krediteftersyn kom frem, at han optr\xc3\xa5dte som medejer af et ejendomskompleks i Liverpool, som banken havde finansieret, ligesom Spjeldn\xc3\xa6s havde bevilliget sig selv, venner og bekendte l\xc3\xa5n for omkring 800 millioner kroner gennem et net af skuffeselskaber._NEWLINE_Banken anlagde i 1992 en erstatningssag mod Spjeldn\xc3\xa6s ved High Court of Justice i London, da han var bosiddende der p\xc3\xa5 dav\xc3\xa6rende tidspunkt. Her blev han og 36 andre involverede i 1997 fundet skyldige og d\xc3\xb8mt til at betale 800 millioner kroner tilbage. Efter flere \xc3\xa5rs efterforskning og omkring 100 retsm\xc3\xb8der blev han ved Retten i \xc3\x85rhus i 2003 id\xc3\xb8mt fire \xc3\xa5rs f\xc3\xa6ngsel for groft mandatsvig - en af de h\xc3\xa5rdeste domme for \xc3\xb8konomisk kriminalitet herhjemme nogensinde. Det lykkedes ikke Bagmandspolitiet at finde ud af hvor pengene er havnet. Retten udtalte bagefter, at "bankens eftergivende holdning kan forekomme uforst\xc3\xa5elig", men Jyske Bank forsvarede sig med, at man troede p\xc3\xa5 manden. Vestre Landsret \xc3\xa6ndrede senere dommen til betinget f\xc3\xa6ngsel, fordi det var 15 \xc3\xa5r siden forbrydelserne fandt sted.'